Писмо № 91-01-133 от 21.05.2004 г. на НОИ

Заверяване на осигурителен доход на самоосигуряващи се лица в случаите, когато се подава само декларация по ЗКПО

С оглед уеднаквяване практиката на териториалните поделения в случаите, когато собственици на еднолични търговски дружества подават данъчни декларации само по реда на Закона за корпоративното подоходно облагане, имайте предвид следното:

Собствениците на еднолични търговски дружества са длъжни за периодите, през които упражняват трудова дейност, да внасят авансово осигурителни вноски върху избран месечен осигурителен доход между минималния и максималния размер на дохода, определен със Закона за бюджета на държавното обществено осигуряване за съответната година.

Когато такива лица подадат декларация по ЗОДФЛ, но в справката към нея не посочат облагаем доход, осигурителните вноски са дължими само върху минималния размер на осигурителния доход.

Въпреки, че в чл. 6, ал. 8 от Кодекса за социално осигуряване не е предвидена изрично и хипотезата, когато едноличният собственик на търговско дружество подава декларация само по ЗКПО, за него също важи общият принцип в осигурителното право, че вноски са дължими върху реално получено възнаграждение. Волята на лицето за авансово определяне размера на дохода, върху който да се внасят вноски, не е достатъчен факт този доход да се завери като окончателен осигурителен доход.

Ако едноличният собственик не е получавал месечни възнаграждения, които да формират реален осигурителен доход, той не подава декларация по ЗОДФЛ. Когато е подадена декларация само по ЗКПО, независимо дали е посочена облагаема печалба или не, следва да се заверява като доход не авансово определеният, а минималният осигурителен доход. Внесените без правно основание вноски подлежат на възстановяване.

Изцяло в тежест на лицето е да докаже друг размер по ЗОДФЛ – по-висок от минималния осигурителен доход, който е реално получен, респективно – периодите, за които такъв е получаван.

Неправилно е тълкуването, че щом едноличните собственици на търговски дружества не подават декларация по ЗОДФЛ и не извършват годишно изравняване по смисъла на чл. 6, ал. 8 от КСО, произволно определеният от тях доход, върху който са внесени авансово осигурителни вноски, е окончателния размер на средномесечния осигурителен доход.

